Niisiis Soome Lapimaa ja ma arvan, et on paslik alustada sarja pildiga Soome rahvuslinnust, kelleks on laululuik. Laululuiged on Soomes tavalised pesitsejaid nagu meil on seda kühmnokk-luiged. Samas pole ma kuulnud, et laululuiged kasutaksid kühmnokkadele omaseid linnastumise võtteid. Soomes  pole seda muidugi ka vaja, sest sobivad pesitsuspaiku leidub külluses. Seetõttu on pildistamise mõttes tegemist pelgliku liigiga. Meil kohtab laululuiki peamiselt nii kevadise kui ka sügisese rände ajal, kuigi viimastel aastatel on mõned kollaste nokkade omanikud juba ka Eestisse püsivalt elama kolinud. Siiski on pesitsuspopulatsioon veel äärmiselt väike ja pesaleid haruldane. Igatahes teavad need, kes on rände ajal laulukaid pildistada püüdnud, et tegemist on eemale hoidva liigiga, kes silmates ohtu, kohe  vastassuunas ujuma hakkab, mistõttu on tulemuseks sellised tagumikupildid, kus lind küll vaatab kaamerasse, kuid teeb seda üle oma ahtri ise samal ajal eemale ujudes. Nii on tulemuseks mitte just vaimustusest kilkama panevad fotod.